Kræft sætter spor

Mere end en kvart million mennesker i Danmark oplever senfølger efter kræft. Måske er de kræftfri – men de er ikke raske. Når kræft og senfølger trækker gulvtæppet væk under fødderne på os, har vi brug for at vide, at samfundet står klar til at gribe med hjælp og støtte. Ingen skal stå alene med senfølger efter kræft.

I dag lever cirka 396.000 med eller efter kræft i Danmark. Tallet vil kun stige i de kommende år. 70 procent af kræftpatienterne oplever senfølger efter kræftsygdommen, som fylder for dem i hverdagen flere år efter diagnosen. I jeres kommune betyder det, at [indsæt antal] borgere lever med senfølger. Desværre er der social ulighed i, hvem der får hjælp – senfølger rammer skævt, og ikke alle får den støtte, de har brug for.

Psykiske og fysiske senfølger efter kræft kan være meget invaliderende. De har ofte stor betydning for den enkeltes livskvalitet, familieliv og arbejdsliv. Men senfølger som fatigue (overvældende træthed), angst, afføringsproblemer eller seksuelle problemer går ofte under radaren – både for de pårørende, i netværket og i mødet med det offentlige. Hvorfor ikke bare være glad og taknemmelig for, at man ikke længere er i behandling for kræft? Den holdning bliver mange mennesker med senfølger mødt af. Men for dem er det ofte et helt andet liv, de vender tilbage til.

Boksen er et eksempel. Udskift med din kommunes navn og tal.

Senfølger i Aabenraa
Kommune

Alene i Aabenraa Kommune lever 4.284 personer med eller efter kræft. Af dem vil ca. 70 % opleve senfølger, svarende til ca. 3.000 borgere. Hvert år får omkring 500 mennesker i vores kommune at vide, at de har kræft. Ca. 150 af dem er i den erhvervsaktive alder.

Alle mennesker med senfølger bør blive set, anerkendt og forstået. Og skal have hjælp til deres senfølger, så de ikke står alene. Nogle af de vigtigste trin til målet er, at:

* Kommunen har hjælp til mennesker med senfølger
* Ingen mennesker med senfølger skal presses tilbage i job, før de er klar
* De nye sundhedsråd skal indgå en aftale om senfølger

**Alle kommuner har hjælp til mennesker med senfølger**

En række kommuner har allerede etableret et særligt rehabiliteringstilbud målrettet mennesker med senfølger efter kræft. I mindre kommuner er det ikke altid muligt. Her kan vejen frem være at sammensætte og skræddersy et forløb af tilbud, kommunen i forvejen har til de store kronikergrupper. Det kan fx dreje sig om energiforvaltning, god søvn, smertehåndtering mv. Det kan også være at gå sammen med en nabokommune om at lave et tilbud. I Kræftens Bekæmpelse står vi til rådighed med råd og vejledning, når tilbuddet skal etableres.

Uanset hvordan tilbuddet er organiseret, er det helt afgørende, at senfølgeproblematikker er en fast og integreret del. Det er også vigtigt, at der altid er en åben dør til sundhedscenteret og rehabiliteringstilbuddet - også efter et afsluttet forløb, da senfølger kan opstå måneder eller år efter kræftbehandlingen. Det kan fx ske gennem et åbent tilbud om en afklarende samtale med efterfølgende henvisning til kommunens relevante tilbud.

**Ingen skal presses tilbage i job, før de er klar**

Mennesker med senfølger kommer ofte i klemme i sygedagpengesystemet. Nogle døjer med voldsomme følger efter deres sygdom, men presses tilbage på fuld tid på jobbet, selvom de reelt ikke har kræfterne til at klare det. Andre er uhelbredeligt syge, men får besked om, at de skal stille i arbejdsprøvning. Det skyldes lovgivningen på området. Men kommunen og jobcenteret kan også selv gøre noget:

Forlængelsesbestemmelserne bør fortolkes mere rummeligt og efter hensigten med loven. Sygedagpengene kan forlænges, hvis den sygemeldte har en livstruende, alvorlig sygdom. I praksis ser vi, at mange kommuner kræver, at den sygemeldte aktuelt skal have en livstruende alvorlig sygdom. Men den tolkning strider mod lovens hensigt - og har den urimelige konsekvens, at uhelbredeligt syge ikke får ro til fx livsforlængende behandling.

Jobcenteret bør foretage en helhedsvurdering af den sygemeldtes situation, så tvivlstilfælde eller forbehold i den lægelige vurdering ikke i sig selv fører til sygedagpengestop. Det bør være en forudsætning for et afslag på forlængelse af sygedagpenge, at kommunen kan godtgøre, at betingelserne for forlængelse ikke er opfyldt.

**Senfølgeaftale i det nye sundhedsråd**

Kræftafdelingen på sygehuset. Kommunens kræftrehabilitering. Jobcenteret. Egen læge. Det er blot nogle af de vigtige instanser, som mennesker med senfølger ofte er i kontakt med. Det er helt afgørende, at der er sammenhæng i tilbuddene, så ingen falder mellem to stole. Derfor bør der i alle de nye sundhedsråd indgås en aftale om hjælp til senfølger.

Aftalen skal sikre, at de forskellige broer i sundhedsvæsenet når hele vejen: Sygehusene skal forpligtes på at sende behovsvurderinger og henvise til den kommunale kræftrehabilitering. Senfølger og risici for senfølger skal dokumenteres i epikriser, så egen læge har den nødvendige information – også i relation til jobcenteret. Arbejdsdelingen mellem det specialiserede og det nære sundhedsvæsen skal fastlægges og beskrives. Kræftramte skal informeres om senfølger – både før, under og efter behandlingen samt løbende i opfølgningsforløbet.